## Mazón: “Hem avalat ja 156 operacions a jóvens de la Comunitat per a l’adquisició de la seua primera vivenda per un valor de 17 milions d’euros”

*** Destaca que en només tres mesos del Programa de garanties de l’IVF s’han destinat dos milions d’euros a avals que beneficiaran més de 230 jóvens de la Comunitat Valenciana
* Valora esta iniciativa que facilita l’accés al crèdit a persones entre 18 i 45 anys, cosa que permet “salvar la barrera de disposar d’una entrada per un mínim del 20 % del preu de la vivenda”
* Subratlla la posada en marxa de mesures “reals i efectives” del Consell, com ara el Decret de vivenda de protecció pública que reserva el 40 % de les promocions per a jóvens, l’ampliació del Bo Lloguer o la reducció d’un 25 % de l’impost de transmissions patrimonials**

**El Campello.**

El president de la Generalitat, Carlos Mazón, ha destacat que “el Consell ja ha avalat amb dos milions d’euros 156 operacions de jóvens de la Comunitat Valenciana per a l’adquisició d’immobles per un valor total de més de 17 milions d’euros”.

Així, en només tres mesos més de 230 jóvens de la Comunitat ja s’han beneficiat de la línia d’avals de l’Institut Valencià de Finances (IVF) per a persones entre 18 i 45 anys, que facilita l’accés al crèdit per a l’adquisició de la seua primera vivenda.

Mazón ha explicat que en este període “s’han aprovat 156 operacions” o cosa que és el mateix, suposaran l’adquisició de 54 vivendes noves a la província d’Alacant, 22 a la de Castelló i 80 a la de València. Per a Mazón, “este és el millor exemple d’una política de vivenda que funciona i pensada en una necessitat social prioritària amb la finalitat que molts jóvens puguen iniciar el seu pla de vida”.

Així, el president ha explicat que “ja hem consumit el 10 % d’este pla d’avals de l’IVF, que està dotat amb un pressupost inicial de 20 milions d’euros, i que quan s’esgote es pot ampliar”. Una iniciativa que permet al comprador obtindre un préstec d’un màxim del 95 % del preu de la vivenda.

En concret, en estos primers mesos el nombre total de beneficiaris ha sigut de més de 230 amb una edat mitjana de 32 anys i un import total avalat per la Generalitat pròxim als 2 milions d’euros. El preu mitjà de les vivendes que es compraran en estes 156 operacions és de 110.000 euros, és a dir, un import total d’immobles que s’adquiriran superior als 17 milions d’euros.

Mazón ha assegurat que “este pla de garanties s’està mostrant com un instrument molt atractiu per als nostres jóvens, que els permet salvar la barrera de disposar d’una entrada per un mínim del 20 % del preu de la vivenda”, al mateix temps que ha subratllat l’interés que està despertant esta iniciativa entre els jóvens, ja que “cada dia que passa arriben noves sol·licituds”.

De fet, a les 15 entitats que ja han subscrit l’acord de col·laboració amb l’IVF per a la posada en marxa d’este programa se sumarà esta mateixa setmana el Banc Sabadell.

Així, les persones interessades a accedir a estos avals s’han de dirigir a qualsevol de les oficines de les entitats col·laboradores i sol·licitar una oferta de finançament amb Garantia IVF per a la compra de vivenda. Una vegada obtinguda esta oferta, que serà concedida sobre la base dels criteris propis de cada entitat, podran sol·licitar directament el seu aval a través de la seu electrònica de l’IVF totalment en línia i sense necessitat de desplaçaments.

Cal recordar que les vivendes poden ser noves o usades, de venda lliure o de protecció pública que es destinen a domicili habitual. El preu d’adquisició de l’immoble, sense els gastos i tributs inherents a l’operació, ha de ser igual o inferior a 277.000 euros.

**Incentivar, construir i avalar**

Mazón ha explicat que “en el Govern del canvi estem posant els fonaments d’una acció 360 graus en matèria de vivenda, ja que s’incentiva, es construïx i s’avala amb solucions eficients que posen fi a molts anys d’una gestió nul·la en este àmbit”.

Així, en matèria fiscal, ha apuntat que el Consell ha reduït un 25 % de l’impost de transmissions patrimonials, en passar d’un tipus superreduït del 8 % al 6 % per a tots els menors de 35 anys i altres col·lectius, que compren una vivenda d’un màxim de 180.000 euros. D’esta manera, ha recordat que els jóvens valencians que han adquirit el seu primer immoble s’han estalviat prop de 1.400 euros de mitjana pel nou tipus reduït d’ITP.

Així mateix, s’ha referit a l’ampliació del Bo Lloguer Jove 2023-2024, que ha beneficiat 5.640 menors de 35 anys, un 44 % més que l’última convocatòria, cosa que representa “la xifra més gran de beneficiaris d’esta mesura des que es va posar en marxa”. Així, per a estes ajudes s’han destinat 31,9 milions d’euros, amb un increment del 40 %.

Igualment, ha assenyalat el Pla VIU, que preveu la construcció de 10.000 noves vivendes assequibles i al qual ja s’han adherit 260 municipis de la Comunitat Valenciana. Sobre este tema, ha recordat que els processos de licitació de la primera remesa de vivendes del pla estaran en marxa abans que acabe enguany i suposaran la posada en marxa de més de 1.500 vivendes protegides.

En esta línia s’emmarca el nou decret de vivenda de protecció pública (VPP) que inclou una reserva mínima del 40 % de les promocions perquè es dedique a vivenda per a jóvens menors de 35 anys o famílies monoparentals. A més, el nou decret desplegarà un nou sistema per a la fixació de preus màxims. Es tracta d’un mòdul dinàmic pioner a Espanya i d’actualització anual, que tindrà un límit per al seu nivell màxim i permetrà abaratir les vivendes fixant un preu inferior en aquells municipis en els quals es donen les circumstàncies per a fer-ho.

Fecha: 13/10/2024